አንድ እጅግ ውድ የሆነ በሥዕል የተደገፈ መጽሐፍ ቅዱስ ስፔን ውስጥ በሌዎን ባለው በሳን ኢሲዶሮ ቤተ ክርስቲያን ውስጥ ይገኛል። በ960 ዓ.ም. የተዘጋጀው ይህ መጽሐፍ ቅዱስ 47 በ34 ሴንቲ ሜትር ስፋት ያላቸው 516 ቅጠሎች ያሉት ሲሆን ክብደቱ 18 ኪሎ ግራም ነው። አሁን በቫቲካን ቤተ መጻሕፍት የሚገኘው ሌላው ትርጉም ደግሞ በ1020 ዓ.ም. ገደማ የተዘጋጀው የሪፖል መጽሐፍ ቅዱስ ነው። ይህ ትርጉም በመካከለኛው መቶ ዘመን ከነበሩት በሥዕሎች ያሸበረቁ መጽሐፍ ቅዱሶች አንዱ ነው። አንድ መነኩሴ እንዲህ ዓይነት የሥነ ጥበብ ሥራ ሲያዘጋጅ፣ ጎላ ተደርገው ከሚጻፉ የመጀመሪያ ፊደላት መካከል አንዷን ለመጻፍ አንድ ሙሉ ቀን ወይም ርዕሱ የሚጻፍበትን ገጽ ለማዘጋጀት አንድ ሙሉ ሳምንት ፈጅቶበት ሊሆን ይችላል። ይሁን እንጂ እነዚህ ልዩ መጽሐፍ ቅዱሶች የአምላክን ቃል ለሕዝቡ ለማዳረስ እምብዛም አልረዱም።
